As sy kop kussing tref … | Kaperjolle
Kaperjolle — March 31, 2012
dan slaap hy!! Nie net enige slaap nie, nee, die slaap van die wat die tydelike vir die ewige verruil het. Hy snork dat die kranse antwoord gee en praat met die onsigbare mense in sy drome. Maar ek weet, solank ek dit hoor, is my man daar in die kamer en dan is ek happy!
Ek is natuurlik nie so gelukkig nie. Ek het ‘n ‘slaap’ ritueel.
Nadat ek my laaste sigaret gerook het, borsel ek tande, loer so half vir oulaas verlangend na die blik koffie in die kombuis en gaan lê dan in die bed, op my linkersy. Hoekom links? Want ek het mos piep in die regterheup 🙂 Dan speel ek met Skebberesh my brakkie vir so paar minute en dan jaag ek hom af. Dan maak ek my oë toe en begin bid.
Ja, ek staan nie op my knieë voor die bed nie, want die kniege is maar bietjie melankoliekerig van die ouderdom en ek weet die Here sal in elk geval luister.
Eerste sê ek dankie vir als. Ja alles, die goed en die sleg, want dis hoe my ma my geleer het. Sy’t altyd gesê “You must thank God for everything, good or bad, because when he sees you are thankful, he will bless you.”
Dan begin ek bid vir my man dat hy altyd werk sal hê en dat hy altyd veilig by die huis sal kom en dat hy vir baie lank vir my gespaar sal bly. Dan bid ek vir my twee seunskinders sommer als waarvoor mens vir ‘n kind bid. Dan bid ek vir die res van my familie – die oues en die nuwes 🙂
As ek klaar gebid het gaan lê ek op my rug en druk die oorpluisies in my ore. Lê dan lank stil om seker te maak ek hoor niks.
Dan draai ek op my regtersy en peins oor die dag wat verby is en ek wonder oor die dag van môre. Ek beplan, los probleme op, skep probleme, los hulle op en wanneer die regterheup begin pyn, dan draai ek op my maag.
En dan eers kan ek hopelik aan die slaap raak. As dit nie gou gebeur nie, dan staan ek op, haal die oorpluisies uit, skakel die rekenaar aan, werk bietjie en gaan doen weer die slaap ritueel. So kan ek party aande dit tot vyf keer doen voor ek aan die slaap raak.
En dan luister ek na die liefste mens wat so lekker snork en geen ritueel het om aan die slaap te raak nie en dan, net vir ‘n stonde, wens ek dat ek hy kon wees.
Hoop julle het almal ‘n vreedsame naweek.
Next post Oor ontvanklik te wees
Previous post Celebrate Your Milestones
4 Comments on "As sy kop kussing tref …"
Dis al daai jkoffie deur die dag!
Ha ha I am like your hubby my head touches the pillow and I am lights out and apparently I am very good at snoring, but I don’t hear it so it doesn’t worry me. 😉
Slaap is ‘n wondersoete ding – wat my elke keer hier by 3vm ontwyk 🙁